Film:Kald ondskap 

«Michael» er et stykke fascinerende ondskap, djevelsk godt laget! 

Det handler om en noksagt av en pedofil, som har fanget en 10 år gammel gutt. 
Gutten bor stort sett i en lite «gutterom» i kjelleren, avbrutt av korte, kontrollerte turer ut i den øvrige verden. 
Gutten er mannens eneste livsinnhold. 
Og sexobjekt. 
Hadde man ikke hørt om en del slike historier, ville man ikke trodd det var mulig. 
Men det er det. 

Og denne filmen belyser fenomenet uhysterisk, klinisk renslig og «normalt». 
Det gjør filmen maksimalt foruroligende og nesten ubegripelig tragisk. 

Temaet er så betent og vanskelig, at filmen kunne havnet i alle mulige grøfter. 
Men den balanserer utrolig bra, selv om den aldri, tilsynelatende, teknisk sett, tar et standpunkt. 

Det er ingen grafiske bilder. 
Den viser ikke engang mye følelser. 
Så er det da også faktisk overgriperen, ikke offeret, som er filmens hovedfokus. 
Til tross for den uhyrlighet han er i stand til, tvinges man til - om ikke å sympatisere, så i alle fall følge ham med interesse. 

Også dét er et ledd i den voldsomme virkningen filmen til syvende og sist får. 

Denne sitter i - lenge! 
